Hulu Selangor

Hulu Selangor ialah salah sebuah daerah yang terletak di utara negeri Selangor. Luasnya adalah 1,756 kilometer persegi dengan penduduk berjumlah lebih 243 ribu orang pada 2020. Daerah Hulu Selangor merupakan salah satu daerah di negeri Selangor. Hulu Selangor merupakan kawasan Hub Automotif Negara.

Daerah ini bersempadan dengan daerah Sabak Bernam dan Kuala Selangor di barat, Gombak di selatan, negeri Pahang di timur dan negeri Perak di utara.

Pentadbiran 

Hulu Selangor mempunyai 14 mukim iaitu:
 Bandar Sungai Chik
 Batang Kali
 Rasa
 Hulu Yam
 Ampang Pechah
 Serendah
 Hulu Bernam
 Sungai Tinggi
 Sungai Gumut
 Peretak
 Kalumpang
 Kuala Kalumpang
 Buloh Telor
 Kerling
Berikut merupakan senarai bandar dan pekan yang terdapat di Hulu Selangor:
 Antara Gapi
	Batang Kali
	Bandar Kuala Kubu Bharu
	Bandar Hulu Bernam	
   Bandar Rasa
	Pekan Hulu Yam Bharu
   Pekan Kerling
	Serendah
 Bukit Beruntung
 Bukit Sentosa
 Bandar Sungai Buaya
 Lembah Beringin
 Pekan Kalumpang
 Pekan Simpang Sungai Choh

Demografi 
Berdasarkan bancian Malaysia 2020 jumlah penduduk di Daerah Hulu Selangor ialah seramai 243,029 orang dengan kepadatan penduduk 139 orang perkilometer persegi yang dikategorikan sebagai taburan penduduk padat. Kebanyakan penduduk di daerah ini merupakan Bumiputera, membentuk 74.9 peratus penduduk. Kaum kedua terbesar merupakan kaum India diikuti Cina. Sebanyak 4.4 peratus penduduk merupakan bukan warganegara.

Jumlah penduduk lelaki 6.4 peratus lebih daripada penduduk wanita dengan nisbah jantina sebanyak 114. Terdapat 89,865 tempat kediaman dengan sebanyak 60,666 isi rumah. Purata saiz isi rumah pula dicatatkan seramai empat orang dalam sebuah rumah. Lebih 162 ribu penduduk dalam kalangan umur bekerja, 70 ribu dalam golongan muda dan selebihnya 9 ribu orang merupakan warga tua.

Agama 
Majoriti penduduk daerah ini beragama Islam iaitu sekitar 74.1 peratus dari keseluruhan penduduk. Penduduk bukan beragama Islam terdapat sekitar 26peratus, yang terbesar merupakan penganut Hindu sekitar 12.1 peratus diikuti Buddha sebanyak 10.2 peratus, Kristian sebanyak 1.9 peratus dan selebihnya (0.5 peratus) menganut agama yang lain. Penduduk tidak beragama pula sebanyak 1.1 peratus dari keseluruhan penduduk.

Infrastruktur
Sekitar tahun 2020, terdapat banyak infrastruktur awam yang dibina di sekitar daerah ini terdiri daripada 69 industri pendidikan, sebuah hospital kerajaan, 20 balai polis dan sebuah balai bomba. Dalam sektor perniagaan, terdapat sebanyak lapan hotel yang beroperasi, 255 buah restoran dan 117 kedai runcit di sekitar daerah.

Pilihan raya 
Daerah Hulu Selangor berada dalam kawasan parlimen Hulu Selangor. Terdapat juga tiga kawasan undangan negeri dalam parlimen ini iaitu Hulu Bernam, Kuala Kubu Bharu dan Batang Kali.

Rujukan 

Daerah di Selangor